તોગડિયા માટે આ ઘા બહુ મોટો છે ને એ સર્વસ્વ ગુમાવી ચૂક્યા છે. હાર્યો જુગારી બમણું રમે એ હિસાબે પછડાયેલા તોગડિયા પૂરી તાકાતથી મેદાનમાં કૂદ્યા છે ને તેમણે નરેન્દ્ર મોદી સામે ખુલ્લેઆમ એલાન-એ-જંગ કરી દીધો છે. મોદી સામે એ છેલ્લા છ-આઠ મહિનાથી બોલતા તો હતા જ પણ એ વખતે થોડા માપમાં હતા. હવે તેમણે બધી શરમ બાજુ પર મૂકી છે ને જે જીભે ચડ્યું એ ભરડવા માંડ્યું છે. નરેન્દ્ર મોદીએ હિંદુવાદીઓનો ઉપયોગ સત્તા મેળવવા માટે કર્યો ત્યાંથી માંડીને રામમંદિર મામલે એ લોકોને બેવકૂફ બનાવી રહ્યા છે ત્યાં લગીના આક્ષેપો તેમણે કર્યા છે. ગુજરાતનાં 2002નાં રમખાણો વખતે હિંદુવાદી કાર્યકરોને જેલમાં ધકેલી દેવાયેલા તેવા આક્ષેપો તેમણે કર્યા છે. તોગડિયાએ ઢગલો આક્ષેપ કર્યા છે ને એ બધા આક્ષેપની વાત કરવી શક્ય નથી. સાથે સાથે તેમણે એવાં રોદણાં પણ રડ્યાં છે કે, પોતે રામમંદિર માટે કાયદો બનાવવાની વાત કરી તેમાં પોતાનો ઘડોલાડવો કરી દેવાયો. તોગડિયાએ રાષ્ટ્રીય સ્વયંસેવક સંઘના કર્તાહર્તા મોહન ભાગવતને પણ લપેટમાં લીધા છે. તોગડિયાનો દાવો છે કે, ભાગવતે તેમને બોલાવીને હૂલ આપેલી કે કાં રામમંદિર માટે સંસદમાં કાયદો લાવવાની વાત છોડી દો કાં વિશ્ર્વ હિન્દુ પરિષદ છોડી દો. તોગડિયાએ તો એવો દાવો પણ કર્યો છે કે પોતાની પાસે આ વાતના પુરાવા પણ છે. તેમણે તેનું રેકોર્ડિંગ પણ કરેલું છે ને સમય આવ્યે પોતે આ પુરાવા પણ જાહેર કરશે. તોગડિયાએ રામમંદિરના નિર્માણથી માંડીને સમાન સિવિલ કોડ સહિતના મુદ્દે 17 એપ્રિલથી અમદાવાદમાં આમરણાંત ઉપવાસ કરવાનું એલાન પણ કરી દીધું.